ચણાનાલોટમાં ચોખ્ખા ઘીનું મોણ નાંખી, પાણી નાંખી તેનું પાતળું ખીરું બનાવવું. તેને થોડી વાર ઢાંકીને રહેવા દેવું. ખાંડમાં પાણી નાંખી તેની ચાસણી બનાવવા મૂકવી. તેને બરાબર હલાવતા રહેવું. ઉકળે એટલે તેમાં દૂધ નાંખી તેનો મેલ કાઢવો. ચાસણી ચોખ્ખી થઈ જાય એટલે તેને ધીમે તાપે ઉકળવા દઈ એકતારી કરતાં સહેજ જાડી થાય એટલે તેમાં કેસર નાખવું. બદામને બાફી, છોલી તેના ઝીણા ટુકડા કરવા. ઘી ગરમ મૂકી તેમાં ઝારાથી નાની બુંદી પાડવી. બુંદી નાની સાઈઝની હોય તો વધુ સારી લાગે છે. બુંદી આછી ગુલાબી તળાય એટલે ઘીમાંથી બહાર કાઢી બરાબર નીતારી ચાસણીમાં નાખવી. થોડીવાર ચાસણીમાં બુંદી રહેવા દેવી. ત્યારબાદ તેને ચાસણીમાંથી બહાર કાઢી લેવી અને બીજો ઘાણ તૈયાર કરી ચાસણીમાં નાંખવો. આ પ્રમાણે બધી જ બુંદી તળી, ચાસણીમાં બોળી બહાર કાઢવી. થોડી બુંદીને અધકચરી ખાંડી નાંખવી, તેમાં ઈલાયચીનો ભૂકો નાંખી બરાબર હલાવી તેનાં લાડુ વાળવા. ઉપર બદામના ઝીણા કટકા પુરવા. લાડુ જરા ઠંડા પડે એટલે ફરી ઘી વાળા હાથ કરી તેનો શેઈપ સરખો કરવો. લાડુને આકર્ષક બનાવવા માટે થોડી બુંદીમાં સહેજ લાલ રંગ નાખી થોડી બુંદી રંગીન બનાવવી. આ બુંદી બાકીની પીળી બુંદીમાં ભેળવી તેનાં લાડુ બનાવવા.